Skok ná dood van driejarige meisiePoppie van der Merwe (Foto: Facebook) Die land is vandeesweek geruk deur die dood van ‘n driejarige dogtertjie van Noordwes, wat na bewering deur haar stiefpa vermoor is. Kobus Koekemoer is Woensdag in hegtenis geneem in verband met die moord op sy driejarige stiefdogter, Poppie van der Merwe. Kol. Pelonomi Makau, woordvoerder van die polisie, het Saterdag aan Maroela Media bevestig Koekemoer het Vrydag in die hof verskyn. “Hy is Woensdagaand in sy huis in hegtenis geneem,” het sy gesê. “Hy staan tereg op aanklag van moord op sy stiefdogter.” Makau het bevestig die gesin woon op ŉ plaas in Mamogaleskraal in Brits, op die Letlhabile-pad. Koekemoer moet op 3 November weer in die landdroshof in Brits verskyn waar hy na verwagting sal aansoek doen om borgtog. Hy bly in aanhouding. Makau het verduidelik Poppie is Dinsdagaand na ŉ hospitaal geneem en sy is met haar aankoms by die hospitaal dood verklaar. Sy kon nie Poppie se beserings bevestig nie. Louisa Koekemoer, Poppie se ma, was baie emosioneel toe sy met Maroela Media gepraat het. Sy het gesê daar is talle gerugte op Facebook, maar dit is alles hoorsê. “Die waarheid moet uitkom, maar dit moet op die regte manier uitkom. Mense moet die polisie toelaat om hul ondersoek te doen.” Sy het gesê sy voel emosioneel gebreek. “Ek het al my kinders lief. Ek sal hulle nooit leed aandoen nie. Mense weet nie hoe dit is as jy nie eers in iemand anders se skoene gestaan het nie.” Sy wou nie verdere inligting bekend maak nie. “Die polisie het gevra ek moet met niemand praat nie, omdat die ondersoek nog voortduur.” Die gesin het vroeër in Orania in die Noord-Kaap gewoon. Maroela Media verneem ŉ buurman van die Koekemoers het in Augustus 2016 in ŉ polisieverklaring aangevoer daar was gereeld ŉ bakleiery by die huis. Hy was van mening die kinders is onnodig gedissiplineer. “Die hoeveelheid houe vir kinders van daardie ouderdom was onvanpas,” het hy in die verklaring geskryf. Hy beweer ook in die verklaring hy het een dag gesien hoe die verdagte Poppie en haar broer moedswillig met ŉ tuinslang natspuit, en hulle het later sopnat in die koue moes bly sit. Die buurman het ook ander bewerings van mishandeling gemaak. Hy het die saak glo by die maatskaplike raad aangemeld, maar niemand het na bewering betyds op sy waarskuwing reageer nie.